Կումիս

Կումիս, թթու կաթնային խմիչք։ Հնուց հայտնի է քոչվոր ժողովուրդներին։ Պատրաստվում է զամբիկի հում (հազվադեպ կովի և ուղտի) պաստերիզացված կաթի խմորմամբ՝ կաթնաթթվային մանրէներով (գլխավորապես ցուպիկներով) և կաթնային խմորասնկերով (26-28 °C ջերմաստիճանում)։ Մինչև 60°T մակարդված կաթը 60 րոպե խառնում են կաղնու կամ լորենու կոնաձև տակառներում (չաներում) և լցնում նեղվիզ, հերմետիկ խցանափակվող շշերի մեջ, բնական գազացման նպատակով պահում 30-40 րոպե՝ 20-22 °C-ում, ապա 12-14 ժամ սառեցնում՝ 4-6 °C-ում։ Պատրաստի կումիսը փրփրուն ըմպելիք է՝ սպիրտի հոտով և համով։ Պարունակում է 2-2, 5% սպիտակուց, 1-2% ճարպ, 3, 5-4, 8% շաքար, վիտամիններ (C, A, D, E, PP և B խմբի), ֆոսֆոր և կալցիում։ Ըստ կաթնաթթվի և սպիրտի պարունակության լինում է թույլ, միջին և ուժեղ։ Բնական կումիսը (զամբիկի կաթից) կիրառվում է կումիսաբուժության մեջ։ Կումիսագործությունը զարգացած է Ասիայի, Մերձավոր և Միջին Արևելքի, Լատինական Ամերիկայի երկրներում։

Ալկոհոլային խմիչքներ
Ուզբեկական խոհանոց
Բաշկիրական խոհանոց
Ղազախական խոհանոց
Ղրղզական խոհանոց
Մոնղոլական խոհանոց
Թաթարական խոհանոց